Sushi Den ร้านซูชิคุณภาพเยี่ยมที่ไม่ว่าจะไปทานกี่ครั้งก็ไม่เคยผิดหวังเลยครับ แม้ว่าจะได้ยินเสียงติจากบางคนมา แต่ผมกลับไม่เคยผิดหวังเลยสักครั้งที่ไปทานร้านที่สาขาพารากอน ปลาสดมาก ชิ้นใหญ่มาก แถมคุณภาพเยี่ยม ข้าวปั้นก็อร่อย อาหารมาเสิร์ฟเร็ว บริการก็เยี่ยม ราคาก็ไม่สูงมากเกินไปสำหรับคุณภาพซูชิขนาดนี้ ผมให้ร้านนี้ติดอันดับต้นๆเวลานึกอยากทานซูชิเลยครับ

[การเดินทาง]
ร้านนี้ตั้งอยู่ที่ชั้น 4 ในโซน Food Passage ของสยามพารากอนครับ ขึ้นบันไดเลื่อนมาที่ชั้น 4 แล้วชิดซ้ายไว้เลย ร้านอยู่ไม่ไกลทางด้านซ้ายมือครับ 

[บรรยากาศ/การบริการ]
ร้านนี้แบ่งออกเป็นสองโซนนะครับ คือ โซนในร้าน (เล็กๆ นั่งได้ไม่กี่โต๊ะ) และโซนนอกร้าน เป็นบาร์ที่มีซูชิหมุนตลอด ถ้าใครชอบหยิบเอาหรืออยากดูเชฟทำซูชิไปด้วยก็แนะนำให้ขอพนักงานว่าอยากนั่งโซนนอกร้านครับ ลูกค้าร้านนี้เยอะพอสมควรสำหรับช่วงเย็นๆของทุกวันครับ ถ้าไปอาจจะต้องรอคิวหน่อยแต่ว่าไม่นานครับ เพราะว่าลูกค้าส่วนใหญ่มาทานกันอย่างรวดเร็วแล้วก็ลุกออก อาจจะเป็นเพราะทางร้านเสิร์ฟอาหารไวด้วยครับ เชฟทำได้ไวมาก สั่งไปแปปเดียวได้เลย การบริการของพนักงานก็ดีครับ เรียกแล้วเดินมาทันทีทั้งขอเติมน้ำหรือจะสั่งอาหารเพิ่มเติม ประทับใจตรงนี้เช่นกันครับ

[รสชาติอาหาร]
ซูชิและซาชิมิที่นี่ไม่เคยทำให้ผมผิดหวังครับ ปลาสด ชิ้นใหญ่ ปั้นได้อร่อยทุกคำครับ
- แซลมอนซาชิมิ (220 บาท) ปลาแซลมอนสดมากครับ ชิ้นหนาใหญ่เต็มปากเต็มคำถึง 5 ชิ้นด้วยกัน ทานแล้วชอบมากๆๆเลยครับ (5/5)
- ยำปลาแซลมอน (47 บาท) คำนี้ชอบมากที่สุดครับ อร่อยมาก แซลมอนสด ยำมาได้เผ็ดเปรี้ยวจี๊ดสะใจคนชอบทานอะไรแซ่บๆ เคยทานเมนูยำแซลมอนดิบมาหลายที่ ยืนยันครับว่าที่นี่อร่อยที่สุด (5/5)
- ไข่ปลาแซลมอน (110 บาท) ไข่สดมาก เม็ดเป็นเม็ด ใสๆกินแล้วแตกเป๊าะๆในปากทุกเม็ดครับ ทางร้านปรุงรสออกมาได้กำลังพอดีไม่เค็มมากเกินไปด้วยครับ (5/5)
- หอยปีกนก (57 บาท) เคี้ยวกรึบๆ อร่อยได้มาตรฐานครับ (4/5)
- ปลาไหลทะเล (94 บาท) ปลาไหลเนื้อแน่นๆยาวๆเต็มๆ ย่างมาได้พอหอมกลิ่นย่าง ทานแล้วรู้สึกว่าปลาไหลสดมากเลยครับ (5/5)
- โรลหนังปลาแซลมอนกรอบกับปลาไหล (174 บาท) เมนูนี้เป็นอีกหนึ่งเมนูที่ต้องสั่งครับ โรลหนังปลาแซลมอนทางร้านทำได้อร่อยมาก หนังปลากรอบกำลังพอดี แถมโปะมาด้วยปลาไหลชิ้นใหญ่ๆราดน้ำหวานๆ สั่งเบิ้ลจานนี้ 3 รอบเลยครับ (5/5) 
- ไข่หวาน (47 บาท) อีกหนึ่งไฮไลท์ของที่นี่ครับ ไข่หวานชิ้นใหญ่สุดๆใส่ข้าวแหวกกลางมานิดหน่อย ไข่ที่นี่หวานพอดีๆ จิ้มโชยุแล้วทานยิ่งอร่อยมากขึ้นไปอีกครับ เมนูนี้ชอบหมดอย่างรวดเร็ว มาดึกอาจจะไม่เหลือนะครับ (5/5)
- ปลาฮามาจิย่าง (110 บาท) ย่างมาได้หอมอร่อยครับ (5/5)
- โรลปูอัดรสเผ็ด (74 บาท) อร่อยได้มาตรฐานครับ (4/5)
- แซลมอน (57 บาท) อร่อยได้มาตรฐานครับ ผมชอบท้องปลาแซลมอนที่นี่มากกว่า (4/5)
- หอยเชลย่าง (140 บาท) ทางร้านย่างมาได้หอมครับ หอยเชลสดมาก อร่อยครับ (5/5)
- กุ้ง (47 บาท) จานนี้เฉยๆครับเพื่อนสั่ง (3/5)

[ความคุ้มค่า]
ราคาของซูชิต่อคำร้านนี้ถือว่าไม่แพงครับยิ่งได้คุณภาพของปลาระดับนี้ต้องบอกว่าคุ้มและคุ้มครับ อ่านรีวิวของหลายท่านจะบอกว่าร้านนี้คุณภาพตกลง แต่ผมว่าก็ยังคงดีอยู่นะครับ (ไม่แน่ใจว่าดีเฉพาะวันที่ผมไปทานหรือเปล่า) ร้านนี้ไม่ค่อยมีโปรโมชั่นอะไรกับใครสักเท่าไร แต่ผมว่าเท่านี้ก็คุ้มค่าเสียเงินแล้วครับถ้าอยากทานซูชิอร่อยๆ 